[{"text_idx": "#000001", "text": "Mia somero de Esperanto 2015"}, {"text_idx": "#000004", "text": "Nelonge antau\u0306 ol ekverki tiun c\u0302i redakcian enkondukon mi rimarkis ke mi skribas al vi, kara leganto, sur tiu c\u0302i pag\u0302o jam de 5 jaroj. Kiel la tempo pasas! Koincide, mi faris tion la unuan fojon en la duobla numero 2010:5/6. C\u0302i tiu nova duobla numero do iel kronas tiujn 5 jarojn da laboro, dum kiuj mi tiom multe lernis el la kontribuaj\u0302oj de la kunlaborantoj de tiu c\u0302i revuo. Mi esperas ankorau\u0306 resti kelkajn jarojn (eble pliajn 5?) kune kun vi!"}, {"text_idx": "#000005", "text": "La numero, kiun vi havas enmane, entenas la lastajn du kajerojn por tiu c\u0302i jaro. Oni decidis prepari g\u0302in por iom s\u0302pari la kason kaj por ke vi ne ricevu la lastan kajeron (2015:6) malfrue en 2016 (kiel en la lastaj jaroj okazis...). Do vi havos abundon da interesaj\u0302oj en tiu c\u0302i numero. La c\u0302efartikolo estas scienca artikolo de la konata esperantisto kaj astrofizikisto Amri Wandel, kiu antau\u0306 nelonge publikigis novan esploron, kiu por la unua fojo en jardekoj faris gravan g\u0302isdatigon al la s\u0302losila formulo, la Drake-ekvacio, kiun sciencistoj uzas por serc\u0302i vivon en la kosmo. En nia freneza mondo, kie la teroro kaj timo kreskas c\u0302iutage, la demando estas serioza. Sed lau\u0306 mi, la plej evidenta pruvo ke ekzistas inteligenta vivo ekstertera, estas tio, ke g\u0302is nun neniu kontaktis nin! La intervjua rubriko c\u0302i-foje invitas ne unu, sed tri gastojn samtempe. Temas pri Martin Wiese, Tomas Frejaro\u0308 kaj Roberto Pigro, la premiitoj en la 2-a Muzika Konkurso de la revuo Kontakto. Ili respondas al tri samaj demandoj. 2-a konkurso, tri intervjuitoj kaj kvar brazilanoj. Kio? Temas pri tio ke miaj samlandanoj rekorde kontribuis. Entute kvar brazilanoj aperigis en tiu c\u0302i duobla numero siajn kontribuaj\u0302ojn."}, {"text_idx": "#000006", "text": "En la sekvaj pag\u0302oj vi trovos diverstemajn artikolojn (ankau\u0306 facillingvan), rakontojn, poemojn ktp. Ne eblas c\u0302iujn prezenti en tiu c\u0302i enkonduko, sed mi nepre devas reliefigi la artikolon de Pre\u0301sence Bouvier el Germanujo. La simptotermio estis temo de mi nekonata, almenau\u0306 ne tiel profunde kiel s\u0302i prezentis g\u0302in. Krom g\u0302ia graveco, impresas la klareco en kiu g\u0302i estis verkita! Bonvolu skribi al nia redakcio vian opinion pri g\u0302i kaj ankau\u0306 aliaj artikoloj c\u0302i-numeraj. Mi ne parolu tro, c\u0302ar multaj pag\u0302oj atendas vin, do mi adiau\u0306as vin por nun, kaj esperas revidi vin (au\u0306 ke vi revidos nin) venontjare. Por tio, ne forgesu reaboni la revuon por la venonta jaro. La els\u0302utado de tiu c\u0302i numero eblas nur por abonantoj. Por els\u0302uti g\u0302in vi devas iri al la pag\u0302o ensaluti kaj poste elekti la sekcion \u201cTeko\u201d. Se vi ankorau\u0306 ne estas abonanto, vi povas tuj aboni g\u0302in per reta abonilo. Pliaj informoj c\u0302i tie."}, {"text_idx": "#000008", "text": "C\u0302i tie en nia retejo kaj en la posta pag\u0302o de nia revuo, trovig\u0302as listo kun proponitaj temoj, pri kiuj niaj kunlaborantoj povas verki se la temoj vekas ilian intereson. La temo \u201cgeedzig\u0302o\u201d \u2014 inter niaj c\u0302efartikoloj en la nuna eldono \u2014 estis unu el tiuj temoj, kiuj plej multe ricevis kontribuojn. Kvankam varias la koncepto kaj la maniero en kiu g\u0302i realig\u0302as tra la tuta mondo, la lau\u0306leg\u0302a kaj religia kunig\u0302o inter du partneroj estas tutmonda tradicio."}, {"text_idx": "#000009", "text": "Tradicio, kiu en Nepalo ankorau\u0306 igas la familion de la edzino proponi doton al la edza familio. Pradip Ghimire rakontas pri tio. Tie proksime en C\u0302inio, kiel priskribas ZHANG Ping, la tradicio konfliktas kun la tendenco de la junuloj, kiuj ne volas edzi(in)g\u0302i. Iliaj zorgemaj gepatroj devas okupi sin pri la serc\u0302ado de edz(in)oj por ili. Simila situacio okazas ankau\u0306 en Japanio, lau\u0306 AZUMA Juki. Rowland Bonkorpa priskribas la GLAT-situacion antau\u0306 la lastatempaj samseksaj geedzig\u0302aj rajtoj kaj Raita Pyha\u0308la\u0308 analizas alian flankon de la geedzig\u0302oj \u2014 la divorcoj. Divorco \u2013 vorto, kiu s\u0302ajne neniam estis en la vortprovizo de Ursula kaj Giuseppe Grattapaglia, kiuj geedzig\u0302inte en 1957, vivas kune en Bona Espero jam 40 jarojn. Bona Espero, kiu dum jardekoj funkciis kiel eduka kaj sociasista institucio por centoj da infanoj, nun transiras al nova fazo en sia ekzisto kaj Ursula rakontas al ni pri tio en nia intervjua rubriko."}, {"text_idx": "#000013", "text": "La c\u0302efartikoloj en tiu c\u0302i eldono pritraktas gravan problemon: militon. Ne malofte sur niaj pag\u0302oj reliefig\u0302is konfliktoj kiel tiuj en Ukrainio, Japanio kaj C\u0302inio, la araba printempo k.a. Tiuj c\u0302i du artikoloj estas tamen iom specialaj c\u0302ar ili ankau\u0306 malkas\u0302as la agadon de ekstremaj grupoj sine de tiuj armitaj konfliktoj. La krizon de Irako kaj Sirio; la rolon, kiun havas ISIS (Islama S\u0302tato de Irako kaj Sirio) en g\u0302i; tion detale analizas Viktor Bosnjak el Italio. La historion de la internaj militoj en Kolombio kaj la naskig\u0302on de la timata FARK (Fortoj Armitaj Revoluciaj de Kolombio) rakontas Juan Sebastian Santacruz el Kolombio. Kvankam la militecaj artikoloj okupas multajn pag\u0302ojn de nia eldono, ankau\u0306 alia temo firme c\u0302eestas en c\u0302i tiu numero \u2014 la muziko. La gasto de nia intervjua rubriko estas Floreal Martorell, la estro de la muzikeldonejo Vinilkosmo. Delonga kultura aganto en nia movado, Flo klopodas konstante adaptig\u0302i al la novaj cirkonstancoj, kiuj lastatempe pus\u0302as la eldonadon kaj distribuadon de muziko al c\u0302iam novaj formatoj. G\u0302uste pri tia s\u0302ang\u0302ig\u0302ado temas la artikolo de Joop Kiefte el Nederlando. Li invitas la artistojn al la memeldonado de sia muziko."}, {"text_idx": "#000014", "text": "C\u0302u vi scias ke ekzistas propono por la flago de la Tero? Jes, sveda desegnisto proponas flagon, kiu simbolu c\u0302iujn naciojn kaj kiu iam povos esti suprentirita sur aliaj planedoj (kia aroganteco!). Ne, g\u0302i ne estas verda, nek g\u0302i havas stelon. La esperantista flago tamen estus mondkonata se la historio, kiun c\u0302i-numere prezentas la Blaga Blogo farig\u0302os realo. C\u0302u ni estos pretaj por la Fina Venko? La rubrikoj Tiel la Mondo kaj TEJO tutmonde kompletigas la revuon."}, {"text_idx": "#000015", "text": "Do, estimata leganto, ne tro prokrastu la legadon, c\u0302ar la venonta eldono jam estas en la bakujo kaj rapide pretos por via gustumo. Tie trovig\u0302os i.a. artikolo pri la filmfestivalo Teo kaj Amo kaj la rezultoj de nia 2-a Muzika Konkurso. La els\u0302utado de tiu c\u0302i numero eblas nur por abonantoj. Por els\u0302uti g\u0302in vi devas iri al la pag\u0302o ensaluti kaj poste elekti la sekcion \u201cTeko\u201d. Se vi ankorau\u0306 ne estas abonanto, vi povas tuj aboni g\u0302in per reta abonilo. Pliaj informoj c\u0302i tie."}, {"text_idx": "#000016", "text": "Akvo, la oro de la tria jarmilo \u2013 Kontakto 2015:2 en la reto"}, {"text_idx": "#000017", "text": "C\u0302i-matene kiam mi preparig\u0302is por verki tiun c\u0302i redakcian enkondukon, trafis min la malbona novaj\u0302o \u2014 ke dua tertremo trafis Nepalon, kiu jam estis fortege skuita la 25-an de aprilo. Tiu c\u0302i dua tertremo estis iom malpli forta ol la unua, sed sufic\u0302is por bedau\u0306rinde mortigi kaj vundi homojn."}, {"text_idx": "#000018", "text": "Pradip Ghimire, nepalano, esperantisto kaj supervivanto de tiu tragedio informas ke la esperantistoj en Katmanduo estas sekuraj, kvankam c\u0302iuj preparis sian tendon por dormi eksterhejme. Pli malbonan situacion li spertis c\u0302e la unua tertremo \u2014 nia intervjua rubriko cedas lokon al lia persona travivaj\u0302o. Li priskribas tion, kio ekzakte okazis al li en tiu fatala tago kaj asertas: \u201cMi eskapis la morton\u201d."}, {"text_idx": "#000019", "text": "La c\u0302efartikoloj tus\u0302as temon esence ligitan al c\u0302iuj vivestaj\u0302oj sur la tero \u2014 la akvo. Kvankam g\u0302i abundas sur la planedo, nur eta parto de g\u0302i estas konsumebla. Tiu akvo trovig\u0302as dise kaj parto de la homaro ne havas aliron al g\u0302i. La homa agado pli kaj pli postulas g\u0302in kaj fronte al la problemoj devenantaj de la malbona uzo, oni ekkomprenas ke necesas racie uzi la akvajn resursojn. Karina kaj Dio\u0301genes el Brazilo prezentas la problemon en la plej granda brazila urbo. RAO Pei montras kiel Pekino laboras por rekuperi la jam uzitan akvon."}, {"text_idx": "#000020", "text": "El Indonezio venas vojag\u0302o-raporto de la mondvojag\u0302antino Rebecca Giersiefen. S\u0302i lernis Esperanton antau\u0306 nur kelkaj monatoj kaj decidis viziti la Esperanto-domon en la urbo Medano, norde en la insulo Sumatro. Krome, Pawe\u0142 Fischer-Kotowski enkondukas 50-jaran retrorigardon al la tiamaj eldonoj de Kontakto. Li analizas la enhavon de kelkaj tekstoj el nia tiama tutjuna revuo. En tia nostalgia etoso vi legu la artikolon de Aleks Baudry pri malnovaj videoludoj."}, {"text_idx": "#000021", "text": "Christian Rivie\u0300re proponas al niaj legantoj enigmon, pli specife: Kriptoritmon. C\u0302u vi ne scias pri kio temas? Legu la artikolon kaj se vi s\u0302atas defiojn, provu diveni la solvojn. Gabriel O\u0300sho\u0301-Davies el Nig\u0302erio sendas al ni etan rakonton en facila lingvaj\u0302o. Niaj konstantaj rubrikoj: Istva\u0301n Ertl spertas momentan blindig\u0302on okaze de vizito al \u201cnevidebla ekspozicio\u201d; Viktoro Sole\u0301 blogas pri la trajtoj de spertuloj; Re\u0301gis kaj Rangel Gotardi recenzas la lastajn elsendojn de la podkasto Varsovia Vento, dum Massimo Ripani en TEJO tutmonde prezentas raporton de la TEJO-prezidanto \u0141ukasz Z\u0307ebrowski pri ties c\u0302i vojag\u0302o al Burundo en Afriko."}, {"text_idx": "#000022", "text": "Certe interesa numero! Via kontribuo por la venontaj estas atendata!"}, {"text_idx": "#000023", "text": "La els\u0302utado de tiu c\u0302i numero eblas nur por abonantoj. Por els\u0302uti g\u0302in vi devas iri al la pag\u0302o ensaluti kaj poste elekti la sekcion \u201cTeko\u201d. Se vi ankorau\u0306 ne estas abonanto, vi povas tuj aboni g\u0302in per reta abonilo. Pliaj informoj c\u0302i tie."}, {"text_idx": "#000025", "text": "La Supersekundo kaj tempo-mezuriloj \u2013 Kontakto 2015:1 en la reto!"}, {"text_idx": "#000026", "text": "La tempo flugas, la tempo kurtas. Pli kaj pli s\u0302ajnas ke la tagoj pasas rapide kaj mankas tempo por fari aferojn. C\u0302u ankau\u0306 vi foje sentas tion? Ke c\u0302i tiu numero aperas en iom prokrastita tempo: kulpas la tempo-kuro, kiun ni ne c\u0302iam povas akompani. Kaj ec\u0302 la aldono de unu plia sekundo en la tempo, kiel okazos c\u0302i-jare, ne helpos nin."}, {"text_idx": "#000027", "text": "Pawe\u0142 Fischer-Kotowski en sia artikolo montras ke la aldono de la Supersekundo ne estos tiel facila afero kiel povas unuavide s\u0302ajni. Por komplementi la temon, Cecilia Prudkin rakontas pri la historio de la tempo-mezuriloj g\u0302is la hodiau\u0306aj atomhorlog\u0302oj."}, {"text_idx": "#000028", "text": "Ankau\u0306 pro ne sufic\u0302a tempo, ni ne povis aperigi la intervjuon planitan por c\u0302i tiu eldono. C\u0302io havas sian tempon, g\u0302i aperos en la tuj venonta numero. Sed g\u0302i ne mankos al vi c\u0302ar la nuna eldono estas plena je interesaj artikoloj kaj rubrikoj."}, {"text_idx": "#000029", "text": "Por tiuj, kiuj konstruas retejojn au\u0306 afis\u0302as en blogoj, trovig\u0302as gravaj informoj por faciligi la legadon tra la reto por malfortvidantoj. Ankorau\u0306 pri la temo, la rubriko KontakTEK reaperas por prezenti la lastajn teknologiajn novaj\u0302ojn."}, {"text_idx": "#000030", "text": "Alia reaperanta rubriko estas La Objekto, kiu c\u0302i-foje rakontas la historion malantau\u0306 malnova pos\u0302tkarto sendita de esperantisto el Turkio al samideano en Urugvajo. La filmindustriaj Oskar-premioj estis disdonitaj antau\u0306 monato, kaj unu el la multpremiitaj filmoj, La Granda Budapes\u0302ta Hotelo, estis recenzita de Stanislavo Belov."}, {"text_idx": "#000031", "text": "Por la dua fojo en niaj pag\u0302oj, la junulo Evgenij Georgiev el Kazah\u0302io aperigas sian kurtan novelon. Nun temas pri \u201cNubego\u201d, katastrofa futurtempa historio. Bonvolu legi kaj skribi al ni pri viaj impresoj. En la novaperinta scienca rubriko trovig\u0302as kontribuo de Olga S\u0302ilayeva pri aspektoj de la rusia bug\u0302etado."}, {"text_idx": "#000032", "text": "Ankorau\u0306 estas la bonega blogaj\u0302o de Viktoro Sole\u0301, kodisko-recenzoj, Varsovia Vento en facila lingvaj\u0302o, Tiel la Mondo kaj TEJO tutmonde. Kiel vi vidas, bunta numero. Espereble vi havas tempon por legi g\u0302in entute."}, {"text_idx": "#000033", "text": "Nia teamo elkore invitas vin al JER (Junulara Esperanto-Renkontig\u0302o), al nia 40-60 persona semajnfina arang\u0302o fine de marto."}]